“หุ้นเอเชีย” ผันผวน! นลท.วิตกราคาน้ำมันสูง กระทบงบ “บจ.”
“หุ้นเอเชีย” ผันผวน! โดยบางแห่งปรับตัวขึ้นตามทิศทางดัชนีดาวโจนส์ที่พุ่งทำนิวไฮเมื่อคืนนี้ ขณะที่บางส่วนได้รับแรงกดดันจากการปรับตัวขึ้นของราคาน้ำมัน WTI ที่พุ่งขึ้น ส่งผลให้นลท.วิตกจะกระทบต่อผลกำไรของบริษัทจดทะเบียน 
21 ต.ค. 2564

ผู้สื่อข่าวรายงานว่า ตลาดหุ้นเอเชียเปิดผันผวนเช้านี้ โดยบางแห่งปรับตัวขึ้นตามทิศทางดัชนีดาวโจนส์ตลาดหุ้นนิวยอร์กที่พุ่งทำนิวไฮในการซื้อขายระหว่างวันเมื่อคืนนี้ (20 ต.ค.2564) ขณะที่ตลาดบางส่วนได้รับแรงกดดันจากการปรับตัวขึ้นของราคาน้ำมัน WTI ที่พุ่งขึ้นแตะระดับสุดในรอบ 7 ปี ซึ่งทำให้นักลงทุนวิตกกังวลว่า ราคาน้ำมันที่สูงขึ้นจะส่งผลกระทบต่อผลกำไรของบริษัทจดทะเบียน
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 29,152.74 จุด ลดลง 102.81 จุด หรือ -0.35%, ดัชนี HSI ตลาดหุ้นฮ่องกงเปิดวันนี้ที่ 26,141.85 จุด เพิ่มขึ้น 5.83 จุด หรือ +0.02% และดัชนี SSE Composite ตลาดหุ้นจีนเปิดวันนี้ที่ 3,590.05 จุด เพิ่มขึ้น 3.05 จุด หรือ +0.09%
ด้านนักลงทุนขานรับปัจจัยบวกหลังบริษัทจดทะเบียนรายใหญ่ของสหรัฐเปิดเผยผลประกอบการที่สดใส ซึ่งรวมถึงบริษัทเน็ตฟลิกซ์ที่เปิดเผยจำนวนผู้ใช้บริการรายใหม่ในไตรมาส 3 เพิ่มขึ้น 4.40 ล้านราย สูงกว่าที่นักวิเคราะห์คาดการณ์ไว้ที่ 3.50 ล้านราย โดยได้แรงหนุนจากซีรี่ส์ยอดนิยมเรื่อง “Squid Game”
สำหรับตลาดยังคงจับตาผลประกอบการของบริษัทจดทะเบียน ขณะที่ข้อมูลจาก FactSet ระบุว่า บริษัทจำนวน 82% ในดัชนี S&amp;P 500 ที่ได้รายงานผลประกอบการในไตรมาส 3 แล้ว ต่างก็มีกำไรสูงกว่าที่คาดการณ์ไว้
นอกจากนี้นักลงทุนยังจับตาความเคลื่อนไหวของบิตคอยน์หลังพุ่งทำนิวไฮทะลุระดับ 67,900 ดอลลาร์เมื่อคืนนี้ ขานรับคำกล่าวของนายพอล ทิวดอร์ โจนส์ ผู้จัดการกองทุนเฮดจ์ฟันด์รายใหญ่ ซึ่งระบุว่า เขาชื่นชอบบิตคอยน์มากกว่าทองคำในฐานะเครื่องมือประกันความเสี่ยงจากเงินเฟ้อ
 